У С Т А В 
НА
КАМАРАТА НА ЧАСТНИТЕ СЪДЕБНИ ИЗПЪЛНИТЕЛИ
(Изменения и допълнения от редовно общо събрание на 31.01.2026 г.)
Глава първа 
Общи положения
Чл. 1. (1) Камарата на частните съдебни изпълнители е организация на частните съдебни изпълнители в Република България, създадена съгласно Закона за частните съдебни изпълнители.
(2) Камарата на частните съдебни изпълнители, наричана по-нататък “камара” е юридическо лице със седалище гр. София.
Чл. 2. (1) Символът на камарата е изправен лъв, държащ меча на Темида, насочен надолу.
(2)	 Камарата поддържа собствена интернет-страница и издава печатен
орган.
(3)	 Камарата води почетна книга, в която вписва лица, които имат особени заслуги към нея, значителен принос за усъвършенстване на принудителното изпълнение в Република България и издигане престижа на професията.
(4)	 Камарата изготвя и предоставя на всеки член служебна карта и служебен
знак.
Чл. 3. В камарата членуват по право всички частни съдебни изпълнители.
Чл. 4. (1) Не са членове на камарата:
1.	 помощник-изпълнителите;
2.	 лицата, вписани в почетната книга на камарата.
(2) Лицата по ал. 1 могат да присъстват на Общите събрания на камарата.
Чл. 5. Всеки член на камарата има право:
1.	 да участва в дейността на камарата и в работата на общото събрание;
2.	 да избира и да бъде избиран в органите на камарата;
3.	 да бъде информиран за дейността на органите на камарата, както и да се запознае с протоколите от техните заседания и с взетите решения;
4.	 да се ползва от услугите, предоставяни от камарата и от нейното имущество.
Чл. 6. Всеки член на камарата е длъжен:
1.	 да внася задължителните встъпителни, годишни и допълнителни вноски;
2.	 да спазва закона, устава и Етичния кодекс;
3.	 да съдейства при извършването на професионалните проверки от материално и процесуалноправна страна на осъществяваната от него дейност, извършвани от камарата;
4.	 да упражнява контрол върху дейността на своите помощници и служители;
5.	 да дава сведения за дейността си на органите на камарата.
Чл. 7. Камарата, чрез своите органи:
1.	 изпълнява функциите, възложени й със Закона за частните съдебни изпълнители;
2.	 организира, подпомага и контролира дейността на частните съдебни изпълнители;
3.	 полага грижи за издигане престижа на професията и защита правата и интересите на частните съдебни изпълнители;
4.	 провежда и организира обучение по въпросите на принудителното изпълнение и работи за повишаване квалификацията на частните съдебни изпълнители;
5.	 извършва или поръчва да се извършват изследвания относно практиката по принудителното изпълнение, обобщава същата и изготвя модели на добрите практики;
6.	 прави предложения до компетентните органи за изменение на нормативните актове;
7.	 поддържа международни контакти със сходни организации в чужбина, организира своята работа и следи за опазване на своето имущество;
Чл. 8. (1) Органи на камарата са общото събрание, Съветът на камарата, контролният съвет и дисциплинарната комисия.
(2)	Камарата се представлява от председателя на Съвета на камарата, а когато той отсъства - от заместниците му по старшинство на юридическия стаж.
Глава втора
ОБЩО СЪБРАНИЕ НА КАМАРАТА НА ЧАСТНИТЕ СЪДЕБНИ
ИЗПЪЛНИТЕЛИ
Раздел I
Състав и компетентност на общото събрание
Чл. 9. (1) Общото събрание е върховният орган на камарата и се състои от всички нейни членове.
(2)	Общото събрание е редовно и извънредно.
Чл. 10. Общото събрание:
1.	 приема, изменя и допълва устава на камарата и Етичния кодекс;
2.	 избира и освобождава председателите и членовете на Съвета на камарата, на контролния съвет и на дисциплинарната комисия, определя размера на тяхното възнаграждение, както и броя на членовете на Съвета на камарата;
3.	 приема отчета за дейността на Съвета на камарата, докладите на контролния съвет и на председателя на дисциплинарната комисия, включително за постъпилите жалби и протести срещу действия на органите на камарата и взема решения по тях;
4.	 взема решения за предявяване на искове от камарата срещу членове на нейни органи и назначава представител за водене на процеси срещу тях, или ги освобождава от отговорност;
5.	 взема решения за отмяна на незаконосъобразните и противоуставни решения на Съвета на камарата, на председателя на Съвета на камарата и на контролния съвет;
6.	 определя размера на задължителните встъпителни и годишни вноски;
7.	 взема решение за допълнителни парични вноски, като определя тяхното предназначение;
8.	 взема решения за сключване на групови застраховки;
9.	 създава взаимоспомагателен фонд и взема решение за създаване на други парични фондове;
10.	 обсъжда и приема бюджета на камарата;
11.	 Избира най-малко десет частни съдебни изпълнители, отговарящи на изискванията на чл. 22, т. 1 и 2., на които Съветът на камарата може да възлага извършването на проверки на дейността на членовете на камарата.

Раздел II 
Провеждане на общото събрание

Чл. 11. (1) Общото събрание се провежда, ако на него присъстват 2/3 от членовете на камарата.
(2)	Присъствието на всеки частен съдебен изпълнител е задължително, освен по уважителни причини.
Чл.12. (1) Регистрацията на присъстващите и проверката на кворума се извършва от определени от председателя на Съвета на камарата лица.
(2)	 За направената проверка се съставя протокол, в който се нанасят данните от преброяването.
(3)	 Член на камарата, нерегистриран в определения за регистрация час, може да участва с право на глас след като се впише в протокола по ал. 2.
(4)	 Членството в камарата на присъстващите на събранието лица се проверява по списъка с клетвените листи по чл. 13, ал. 4 от Закона за частните съдебни изпълнители.
Чл. 13. Ако след приключване на проверката по чл. 12 се установи липса на кворум, събранието се отлага за един час по-късно и се провежда, колкото и членове да присъстват.
Чл. 14. (1) Веднага след приключване на проверката по чл. 12, съответно след изтичане на срока по чл. 13, събранието се открива от председателя на Съвета на камарата, а когато той отсъства - от друг член на Съвета на камарата.
(2)	 Открилият събранието провежда избор и на преброители.
(3)	 Открилият събранието го ръководи до избиране на председателстващ.
Чл. 15. (1) Преди да пристъпи към дневния ред, общото събрание избира с
явно гласуване един или повече председателстващи събранието и протоколчик. Протоколчикът може да не е член на камарата.
(2)	 Събранието може да реши да се направи стенограма и/или звукозапис на заседанието. В този случай протоколът от заседанието се съставя въз основа на стенограмата и/или звукозаписа, които се прилагат към него.
(3)	 Протоколът от събранието се подписва от всеки един от председателстващите събранието и протоколчика. Към протокола от заседанието задължително се прилагат и книжата по проверката на кворума по чл. 12 от този устав.
Чл. 16. Не се допуска преминаване към нова точка от дневния ред преди изчерпване на предишната.
Чл. 17. (1) Исканията за изказвания се правят устно или писмено.
(2) Думата за изказвания се дава по реда на постъпване на исканията.
Чл. 18. (1) Общото събрание взема решения с мнозинство повече от половината от присъстващите членове. Решенията по чл. 10, т. 1, 2, 6 и 7 се вземат с мнозинство повече от 2/3 от присъстващите членове.
(2)	 (Доп. от 17.09.2016 г.) Гласуването е лично и явно, като всеки член има право на един глас. Явното гласуване се извършва чрез вдигане на ръка или по електронен път чрез система за електронно гласуване, одобрена от Съвета на Камарата.
(3)	(Изм. от 17.09.2016 г.) При избиране и освобождаване на членове на органи на Камарата, с изключение на избора на лицата по чл. 10, т. 11 от Устава, гласуването е тайно. Общото събрание може да реши да проведе тайно гласуване и в други случаи. Тайното гласуване се извършва чрез електронна система за машинно гласуване, одобрена от Съвета на Камарата. Резултатите от проведеното гласуване се отразяват в протокол, към който се прилага разпечатка от електронната система за машинно гласуване. Протоколът се подписва от членовете на избирателната комисия и от лицата, отговарящи за поддръжката на електронната система..
(4)	 Началото и краят на гласуването се обявяват от председателстващия събранието, като започналото гласуване не може да се прекъсва.
Чл. 19. (1) Гласуването се извършва по следния ред:
1.	 предложения за отхвърляне на предлаганото решение или заменянето му с друго;
2.	 предложения за поправки, изменения, допълнения;
3.	 основното предложение, включително с гласуваните поправки, изменения и допълнения;
(2)	 Когато има две или повече предложения от едно и също естество, те се гласуват по реда на постъпването им.
(3)	 Приемането на измененията и допълненията на устава се гласува член по член, като по всяко време на обсъждането събранието може да реши да се гласуват отделни разпоредби, цели раздели, цели глави или целият текст.
Чл. 20. (1) Председателстващият събранието :
1.	 ръководи неговата работа, осигурява реда при неговото провеждане, като при необходимост назначава квестори и преброители;
2.	 дава и отнема думата, обявява започването и приключването на всяка точка от дневния ред, както и началото и края на всяко гласуване;
3.	 закрива заседанието при изчерпване на дневния ред.
(2)	Ако председателстващият събранието не може да се справи със задълженията си, общото събрание може да избере друг на негово място.

Раздел III 
Избиране и освобождаване членовете на органите на камарата
Чл. 21. Председателите, основните и резервните членове на Съвета на камарата, на контролния съвет и на дисциплинарната комисия се избират за срок от 3 години, но за не повече от 2 последователни мандата, като се брои и непълният мандат.
Чл. 22. Могат да бъдат предлагани и избирани само членове на камарата, които отговарят едновременно на изискванията на предходния член и на следните изисквания:
1.	 нямат просрочено парично задължение към камарата;
2.	 не са били лишавани от правоспособност на частен съдебен изпълнител преди издигане на кандидатурата;
3.	 имат изискуемия от закона юридически стаж.
Чл. 23. (1) Мандатът по чл. 21 се прекратява предсрочно:
1.	 със загубване правоспособността на частен съдебен изпълнител;
2.	 с вземане на решение от общото събрание за предсрочно освобождаване, съгласно чл. 10, т. 2 от устава.
(2) Лицата с прекратен мандат по ал. 1, т. 1 се заместват от съответния заместник-председател или резервен член до провеждане на следващото общо събрание.
Чл. 24. (1) Процедурата по избора на органите на камарата се провежда за всеки орган поотделно в следния ред:
1.	 Съвет на камарата;
2.	 дисциплинарна комисия;
3.	 контролен съвет.
(2)	 (Доп. от 17.09.2016 г.) Председателите се предлагат и избират измежду основните членове, след приключване на процедурата по избора на членовете на съответния орган. Изборът на председатели на отделните органи се извършва по реда на чл. 27 от Устава.
(3)	 За всеки орган се правят предложения общо за основни и резервни членове.
(4)	 Предлаганите кандидати трябва да отговарят на изискванията по чл. 22 от устава. Не могат да се предлагат кандидати, които вече са избрани за членове на друг орган.
Чл. 25. Председателстващият събранието обявява окончателния списък с имената на кандидатите за всеки орган.
Чл. 26. След приключване на процедурата по предходния член за всеки орган общото събрание избира с явно гласуване избирателна комисия в състав от председател и двама членове, невключени в протокола като кандидати.
Чл. 27. (1) Общото събрание гласува за всеки един от кандидатите за съответния орган по реда, по който са вписани в протокола.
(2)	 Всеки присъстващ на събранието член на камарата има право да гласува “За” за толкова кандидати, колкото е приетият брой за членове на съответния орган.
(3)	 (Доп. от 17.09.2016 г.) За избран се смята кандидатът, за който са гласували повече от 2/3 от присъстващите членове. Получилите най-много гласове се избират за основни, а останалите - за резервни членове. При равенство в гласовете, за избран се смята кандидатът с по-голям стаж по чл. 5, ал. 2 от ЗЧСИ.
(4)	 (Нова, от 17.09.2016 г.) Ако на проведения избор не се попълни съставът на съответния орган, изборът за незаетите места продължава измежду включените в списъка по чл. 25 неизбрани кандидати, за които са гласували повече от 1 /3 от присъстващите членове, като се прилагат съответно правилата на ал. 1, 2 и 3. В случай че броят на кандидатите, за които са гласували повече от 1/3 от присъстващите членове, е недостатъчен за попълване състава на органа плюс резервните членове, изборът за незаетите места продължава по правилата на ал. 5.
(5)	 (Нова, изм. от 17.09.2016 г.) Ако и след провеждането на този избор не се попълни съставът на съответния орган, изборът за незаетите места продължава само измежду толкова от неизбраните, но получили най-много гласове кандидати, колкото са необходими за попълване състава на органа плюс резервните членове, като се прилагат съответно правилата на ал. 1, 2 и 3.
(6)	 (Нова, от 17.09.2016 г.) Резултатите се вписват в протокола, който трябва да съдържа броя на присъстващите и броя на гласувалите.
Глава трета 
СЪВЕТ НА КАМАРАТА 

Раздел I 
Състав и компетентност на Съвета на камарата

Чл. 28. (1) Съветът на камарата е управителният орган на камарата и се избира в състав от най-малко петима основни и двама резервни членове, като председателят и неговият заместник се избират измежду основните членове.
(2)	Председателят, останалите основни членове и резервните членове на Съвета на камарата се избират и освобождават от общото събрание, а заместник- председателят се избира и освобождава от самия съвет. При по-голям състав Съветът на камарата избира двама заместник-председатели от основните членове.
Чл. 29. (1) За членове на Съвета на камарата могат да бъдат избирани членове на камарата, които имат най-малко 5-годишен юридически стаж и отговарят на останалите изисквания по чл. 22 от устава.
(2)	Възпрепятстваните да участват членове на Съвета на камарата до отпадане на пречката, съответно до провеждане на следващото общо събрание, се заместват от резервните членове по старшинство на юридическия стаж.
(3)	Резервните членове заместват председателя и заместниците му само в качеството им на членове на Съвета на камарата.
Чл. 30. Съветът на камарата:
1.	 управлява дейността на камарата;
2.	 свиква общото събрание, изпълнява неговите решения и дава отчет пред него, а при поискване и пред контролния съвет;
3.	 избира заместник-председателите;
4.	 определя щата и административния секретар на камарата;
5.	 образува помощни органи - експертни съвети, комисии и други, необходими за дейността на камарата;
6.	 организира и приема правила за воденето на регистъра на камарата и извършва необходимите действия при загубване правоспособност на частен съдебен изпълнител;
7.	 предлага на компетентните органи проекти за изменения и допълнения на нормативни актове;
8.	 определя частни съдебни изпълнители за участие в конкурсната комисия;
9.	 взема решенията за придобиване от камарата на право на собственост и други вещни права върху недвижими имоти, както и за отчуждаване, обременяване с тежести и вещни права върху такива имоти, собственост на камарата, след съгласуване с контролния съвет;
10.	 управлява взаимоспомагателния и другите парични фондове и сключва груповите застраховки;.
11.	 следи за изпълнението на задълженията на частните съдебни изпълнители, като извършва проверки на тяхната дейност чрез свои членове и/или чрез лицата по чл. 10, т. 11, обобщава резултатите от проверките, взема решения и прави искания за образуване на дисциплинарни производства срещу частните съдебни изпълнители в предвидените от закона случаи и участва в тях чрез свои представители;
12.	 изисква сведения от частните съдебни изпълнители за извършените действия, води статистика за тях, изследва и/или поръчва да се извършат изследвания относно практиката по принудителното изпълнение, обобщава същата и изготвя модели на добрите практики;
13.	 (Изм. от 17.09.2016 г.) Грижи се за защита на правата на частните съдебни изпълнители, провежда обучения по въпросите на принудителното изпълнение, ръководи и осъществява дейността за повишаване професионалната квалификация на ЧСИ, включително и като организира европейско училище по принудително изпълнение. 14. взема решения за оспорване от камарата в предвидените от закона случаи на издадените по Закона за частните съдебни изпълнители подзаконови и административни актове;
15.	 определя размера на таксите за услугите, предоставяни от камарата;
16.	 изпълнява всички задължения и взема решенията по всички въпроси, които по закона и устава или по решение на общото събрание не са от компетентността на друг орган.
Чл. 31. (1) Съветът на камарата взема решение с мнозинство повече от половината от основните членове, като присъстващите резервни членове имат право само на съвещателен глас. Резервните членове имат право на глас, когато са привлечени да заместват основни членове на съвета.
(2)	 Решенията по чл. 30, т. 9 от устава се взимат с мнозинство повече от 2/3 от основните членове на Съвета.
(3)	 Решение на Съвета на камарата може да се вземе и неприсъствено, ако необходимият брой членове с право на глас са съгласни с решението и го подпишат.
(4)	(Нова, доп. от 31.01.2026 г.) Заседанията на СКЧСИ могат да бъдат провеждани и чрез видеоконферентна връзка при спазване на условията за кворум и лично гласуване, като се осигури пряко и виртуално участие през онлайн платформа, позволяваща едновременното предаване и приемане на образ и звук и възможност на всички присъстващи, намиращи се на различни места, да правят своите изказвания и да гласуват. Онлайн платформата следва да отговаря на изискванията за мрежова и информационна сигурност и да гарантира участието, идентифицирането и начина на гласуване на всеки от членовете на Съвета.
(5)	(Нова, доп. от 31.01.2026 г.) В случай на невъзможност на част от членовете на СКЧСИ да присъстват на определеното за провеждане на заседанието място, същите могат да участват в заседанието и да гласуват чрез онлайн платформа по ал. 4 при наличие на техническа възможност за това. В последния случай при определяне на кворума и мнозинствата за вземане на решение се вземат предвид както физически присъстващите на мястото на заседанието, така и участващите от разстояние в заседанието членове на Съвета.”

Глава четвърта 
КОНТРОЛЕН СЪВЕТ

Чл. 32. (1) Контролният съвет е контролният орган на камарата и се избира в състав най-малко трима основни и един резервен членове, като председателят се избира измежду основните членове.
(2)	Председателят, останалите основни членове и резервният член на контролния съвет се избират и освобождават от общото събрание.
Чл. 33. (1) За членове на контролния съвет могат да бъдат избирани членове на камарата, които имат най-малко 5-годишен юридически стаж и отговарят на изискванията на чл. 22 от устава.
(2)	За членовете на контролния съвет се прилагат съответно разпоредбите на чл. 29, ал. 2 и 3.
Чл. 34. (1) Контролният съвет контролира финансово-стопанската дейност на камарата и отчита работата си пред общото събрание.
(2)	 Всеки от членовете на контролния съвет може да участва в заседанията на Съвета на камарата и да иска отчет за всички действия по придобиването, управлението и разпореждането с имуществото на камарата, независимо от кого са извършени.
(3)	 Когато констатира нарушения на закона, на устава на камарата, на решенията на общото събрание или на Съвета на камарата, свързани с имуществото на камарата, контролният съвет изготвя доклад, който внася в Съвета на камарата, съответно в общото събрание.
Чл. 35. Всеки от основните членове на контролния съвет е длъжен да го свика на заседание при наличие на достатъчно данни за извършено финансово- стопанско нарушение по чл. 34, ал. 3.

Глава пета 
Раздел I
ДИСЦИПЛИНАРНА КОМИСИЯ

Чл. 36. (1) Дисциплинарната комисия се състои най-малко от осем основни членове, като министърът на правосъдието и камарата излъчват по една-втора от тях.
(2)	 Общото събрание на камарата избира половината от основните членове на дисциплинарната комисия и двама резервни членове, като председателят се избира измежду основните членове.
(3)	 Председателят, основните и резервните членове от квотата на камарата се избират и освобождават от общото събрание.
Чл. 37. (1) За членове на дисциплинарната комисия от квотата на камарата могат да бъдат избирани членове на камарата, които имат най-малко петгодишен юридически стаж и отговарят на изискванията по чл. 22 от този устав.
(2) За членовете на дисциплинарната комисия от квотата на камарата се прилагат съответно разпоредбите на чл. 29, ал. 2.
Чл. 38. Дисциплинарната комисия чрез свои състави разглежда и решава дисциплинарни дела, образувани срещу частни съдебни изпълнители по реда, предвиден в Закона за частните съдебни изпълнители, устава и правилата за дейността й.
Чл. 39. Председателят на дисциплинарната комисия образува дисциплинарното производство и определя председателя на дисциплинарния състав от квотата на камарата и двама членове на дисциплинарния състав - по един от квотата на камарата и от квотата на министъра на правосъдието, на които възлага разглеждането на дисциплинарното дело.
Раздел II 
Правила за дейността на дисциплинарната комисия

Чл. 40. (1) На първото заседание дисциплинарната комисия избира измежду основните членове от квотата на камарата заместник-председател. Заседанията се ръководят от председателя на дисциплинарната комисия, а в негово отсъствие - от заместник-председателя и се провеждат по предварително обявен дневен ред.
(2)	 Решенията на дисциплинарната комисия се вземат с обикновено мнозинство от гласовете на основните членове, като при отсъствие на основен член в гласуването участва резервен член.
(3)	 Дисциплинарната комисия води протоколи, които се подреждат в протоколна книга.
Чл. 41. (1) Дисциплинарното производство се образува от председателя на дисциплинарната комисия по искане на министъра на правосъдието или на Съвета на камарата.
(2)	 Искането, съответно решението за образуване на дисциплинарно производство, заедно с материалите, се изпращат на председателя на дисциплинарната комисия, след изпълнение на задължението за уведомяване и изтичане на срока по чл. 70, ал. 2 от Закона за частните съдебни изпълнители.
(3)	 Обстоятелствата във връзка с образуването, движението и решенията по дисциплинарните производства и дела се отразяват в специален дневник.
Чл. 42. Председателят на дисциплинарната комисия:
1.	 проверява изпълнени ли са условията по чл. 70, ал. 2 от Закона за частните съдебни изпълнители и връща материалите, ако условията не са изпълнени;
2.	 определя състав за разглеждане на дисциплинарното дело, включващ председател от квотата на камарата и двама членове - по един от квотата на камарата и от квотата на министъра на правосъдието.
3.	 при невъзможност на някой от определените членове на състава да участва при разглеждане на дисциплинарното дело (отвод, самоотвод, трайно отсъствие, заболяване или друга обективна невъзможност), председателят на дисциплинарната комисия определя заместник измежду основните или резервни членове от квотата на замествания;
4.	 възлага разглеждането на дисциплинарното дело на определения състав.
Чл. 43. Председателят на дисциплинарния състав:
1.	 насрочва заседание на определена дата, час и място;
2.	 поканва по реда на ГПК страните за участие в насроченото заседание, като им определя срок, в който да представят писмените си доказателства и доказателствените си искания;
3.	 ръководи заседанията на състава.
Чл. 44. (1) Разглеждането на дисциплинарните дела се извършва при закрити
врата.
(2)	 Частният съдебен изпълнител може да ползва адвокатска защита.
(3)	 Органът, по чиято инициатива е образувано дисциплинарното производство, може да се представлява от надлежно упълномощен представител.
(4)	 Неявяването на някое от редовно поканените лица не е пречка за разглеждане на делото.
Чл. 45. (1) Ако е направено искане за временно отстраняване на частния съдебен изпълнител от длъжност, дисциплинарният състав се произнася първо по него.
(2)	Решението за временно отстраняване подлежи на обжалване пред Върховния касационен съд в 7-дневен срок от съобщаването му на страните.
Чл. 46. (1) Дисциплинарният състав разглежда и решава дисциплинарното дело в едномесечен срок от възлагането.
(2)	 В разпоредително заседание дисциплинарният състав се произнася по всички доказателствени искания.
(3)	 Не са предмет на дисциплинарно производство спорове за материално право и обстоятелства, ангажиращи имуществената, гражданската и/или наказателната отговорност на частния съдебен изпълнител.
Чл. 47. Тежестта да се докаже дисциплинарното нарушение лежи върху органа, по чиято инициатива е образувано дисциплинарното производство.
Чл. 48. (1) В дисциплинарното производство са допустими всички доказателствени средства, предвидени в ГПК.
(2)	Разноските по призоваването на свидетели и възнагражденията на вещи лица се поемат от страната, която ги е поискала.
Чл. 49. (1) За всяко заседание на дисциплинарния състав се съставя протокол, в който се вписват мястото и времето на заседанието, имената на членовете на състава, явилите се страни, същността на изявленията, исканията и изказванията на страните, представените писмени доказателства, показанията на свидетелите и на другите лица по делото и констатациите и определенията на дисциплинарния състав.
(2)	 Протоколът се съставя под диктовката на председателя на дисциплинарния състав и се подписва от него и от техническия секретар.
(3)	 В заседанието се прави звукозапис.
(4)	 Председателят внася поправки в протокола по искане на страна въз основа на звукозаписа.
(5)	 Протоколът за разглеждането на делото е доказателство за извършените действия.
Чл. 50. (1) Дисциплинарният състав преценява всички доказателства и доводи по делото по свое убеждение, като основава решението си на приетите от него за установени обстоятелства по делото и на закона.
(2)	 Дисциплинарният състав се произнася с мотивирано решение след тайно съвещание, с мнозинство от членовете на съвета.
(3)	 Всеки член на дисциплинарния състав има право на един глас.
(4)	 Никой от членовете на дисциплинарния състав не може да се въздържи от гласуване.
(5)	 Член на дисциплинарния състав, който не е съгласен с мнението на мнозинството, подписва решението с особено мнение, което мотивира.
Чл. 51. (1) Решението трябва да съдържа:
1.	 датата и мястото на постановяването му;
2.	 посочване на органа, имената на членовете на състава и на техническия секретар;
3.	 дисциплинарното дело, по което се постановява;
4.	 какво постановява дисциплинарният състав;
5.	 подлежи ли то на обжалване, пред кой съд и в какъв срок;
6.	 трите имена на частния съдебен изпълнител, срещу когото е образувано дисциплинарното производство, номера по регистъра на камарата и района на действие.
(2)	 Към решението дисциплинарният състав излага мотиви, въз основа на които то е постановено.
(3)	 Решението се подписва от всички членове на дисциплинарния състав.
Чл. 52. С решението дисциплинарният състав:
1.	 налага дисциплинарно наказание;
2.	 не налага дисциплинарно наказание;
3.	 прекратява дисциплинарното производство на основание чл. 69, ал. 1 или чл. 71, ал. 7 от Закона за частните съдебни изпълнители;
Чл. 53. (1) При определяне на дисциплинарното наказание се вземат предвид тежестта на нарушението, обстоятелствата, при които е извършено нарушението, други смекчаващи и отегчаващи вината обстоятелства, като се спазва принципът на съразмерност и съответност на санкцията към нарушението.
(2) Решението по дисциплинарното дело се съобщава на страните по реда на ГПК. Във всички случаи решението се съобщава и на министъра на правосъдието.
Чл. 54. Решението по дисциплинарното дело може да се обжалва от частния съдебен изпълнител, от Съвета на камарата и от министъра на правосъдието пред Върховния касационен съд в 14-дневен срок от съобщението.
Чл. 55. (1) Решението влиза в сила:
1.	 ако не е подадена жалба в срок или подадената жалба е оттеглена;
2.	 ако подадената жалба е оставена без уважение.
(2)	Препис от влязлото в сила решение се издава на частния съдебен изпълнител, на Съвета на камарата и на министъра на правосъдието.

Глава шеста
ИМУЩЕСТВО НА КАМАРАТА

Чл. 56. Имуществото на камарата се състои от:
1.	 задължителни встъпителни, годишни и допълнителни вноски на членовете;
2.	 такси за услуги;
3.	 дарения и завещания;
4.	 други източници.
Чл. 57. (1) Плащането на вноските по чл. 56, т. 1 става по банков път, с пощенски запис или в брой пред административния секретар и се прави в 7-дневен срок от деня, в който са станали изискуеми.
(2)	 Вноските стават изискуеми от деня, посочен в решението на общото събрание.
(3)	 (Изм. от 31.01.2026 г.) При уважителни причини частният съдебен изпълнител може да поиска от Съвета на камарата да разсрочи или отсрочи плащането за срок до 24 месеца
(4)	След изтичане на крайния срок председателят на Съвета на камарата подава молба до районния съд за издаване на изпълнителен лист срещу частния съдебен изпълнител в полза на камарата.
Чл. 58. Даренията и завещанията, направени в полза на камарата под някакво условие или тежест, се приемат, ако условието и тежестта не противоречат на закона, устава или на решение на общото събрание. Преценката се прави от Съвета на камарата.

ДОПЪЛНИТЕЛНИ РАЗПОРЕДБИ
§ 1. Присъстващи по смисъла на този устав се считат регистрираните за съответния форум и присъстващи лично членове, преди всяко гласуване.